Title: DICTAT: «El voleibol és feminista»
Course: Llengua catalana i literatura - 1r d'ESO

Prepara aquest text que et dictaran.

El voleibol és feminista
Me'n vaig adonar l'altre dia. Estava aprofitant un dia de platja. Preferia, però, estar a l'ombra. Comprovava el meu estat de forma física aixecant una copa de cervesa. Davant meu, un grup de joves es dedicava a un exercici molt més cansat. El voleibol de platja és la moda de l'estiu. Era un grup mixt. En tots dos equips hi havia nois i noies. Això ja era un canvi important. Fa uns anys, era impensable que les nenes participessin en cap equip de nens per jugar al que fos. Això ja és un avenç important, però encara hi ha una cosa més significativa. Observant el desenvolupament del partit de voleibol de platja, vaig constatar que les noies dominaven millor la tècnica d'aquest esport que no pas els nois. Els moviments femenins eren més precisos, elàstics i també contundents. En canvi, ells es movien de manera més feixuga. És a dir, que la participació de les joves no era una concessió dels xicots, tal com passava abans, sinó tot el contrari.
I això no és casualitat, sinó que és el reflex del canvi de papers que s'està produint des de fa un temps. Les dones joves han començat a tenir la iniciativa en tots els terrenys.

"La Galeria". El Punt [edició del Maresme] (31 juliol 1995). [Fragment adaptat]