Title: DICTAT: La roca del fuster (R/RR)
Course: Llengua catalana i literatura - 1r d'ESO

Prepara aquest text que et dictaran.

La roca del fuster
Abans de sortir, la mare i la tieta Pilar els havien dit que anessin amb compte, que hi havia molts perills, a la muntanya. Tots dos germans estaven decidits a arribar fins al monestir preromànic, malgrat la dificultat de la travessa. El pare, en Xavier Ferrer, sabater del poble i expert en excursions de feia molt de temps, no els podia acompanyar perquè havia tingut un atac de pedra i s'estava al llit amb una bossa d'aigua calenta per a rebre escalfor a la zona afectada. En Roger, el germà gran, era a la ciutat fent un curset de comptabilitat i, és clar, no anava amb ells. No hi feia res, però, ja que tots dos germans tenien molts ànims i estaven disposats a caminar de valent, sense témer cap entrebanc seriós. El més gran dels dos germans excursionistes, en Melcior, de deu anys, havia estudiat amb detall el camí i no tenia cap dubte. De seguida es van trobar a l'alzinar de les Bruixes, dit d'aquesta manera per una llegenda que considerava aquest alzinar el lloc de reunió de les bruixes de la contrada. En Medir, el petit, va passar el bosc amb la temença d'una desgràcia i per aquest motiu es va agafar de la mà del seu germà.